Uredba Komisije (ES) št. 815/2004

z dne 29. aprila 2004

o določitvi prehodnih ukrepov za izvoz mleka in mlečnih proizvodov na podlagi Uredbe (ES) 174/1999 zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške k Evropski uniji

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti člena 2(3) Pogodbe,

ob upoštevanju Akta o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti prvega odstavka člena 41 Akta,

ob upoštevanju naslednjega:

(1) Člen 1(4) Uredbe Komisije (ES) št. 174/1999 z dne 26. januarja 1999 o posebnih podrobnih pravilih za uporabo Uredbe Sveta (EGS) št. 804/68 glede izvoznih dovoljenj in izvoznih nadomestil za mleko in mlečne proizvode [1] določa, da morajo za odobritev nadomestila proizvodi izpolnjevati zahteve, določene v Direktivi Sveta 92/46/EGS z dne 16. junija 1992 o zdravstvenih predpisih za proizvodnjo in dajanje na trg surovega mleka, toplotno obdelanega mleka in proizvodov na osnovi mleka [2]. Zlasti morajo biti proizvodi pripravljeni v odobrenih obratih in izpolnjevati pogoje, ki urejajo označevanje zdravstvene ustreznosti, določene v točki A poglavja IV Priloge C navedene Direktive.

(2) Odločba Komisije 2004/280/ES z dne 19. marca 2004 o določitvi prehodnih ukrepov za trženje nekaterih proizvodov živalskega izvora, pridobljenih v Češki, Estoniji, na Cipru, v Latviji, Litvi, na Madžarskem, Malti, na Poljskem, v Sloveniji in Slovaški [3] (v nadaljnjem besedilu "nove države članice") določa prehodne ukrepe za olajšanje prehoda iz sedanjega režima v novih državah članicah v režim, ki temelji na uporabi veterinarske zakonodaje Skupnosti. V skladu s členom 3 navedene odločbe države članice od 1. maja do 31. avgusta 2004 dovolijo trgovino s proizvodi, ki so pridobljeni v obratih v novih državah članicah in so odobreni za izvoz mlečnih proizvodov v Skupnost pred datumom pristopa, če proizvodi nosijo oznako zdravstvene ustreznosti za izvoz v Skupnost in so opremljeni z dokumentom, ki potrjuje, da so bili izdelani v skladu z Odločbo 2004/280/ES.

(3) Ustrezno je torej odstopati od Uredbe (ES) št. 174/1999 in določiti, da so proizvodi, ki so v skladu s členom 3 Odločbe 2004/280/ES in so odobreni za trženje v obdobju od 1. maja do 31. avgusta 2004, upravičeni do izvoznega nadomestila.

(4) Ukrepi, predvideni s to uredbo, so v skladu z mnenjem Upravljalnega odbora za mleko in mlečne proizvode –

SPREJELA NASLEDNJO UREDBO:

Člen 1

Z odstopanjem od člena 1(4) Uredbe (ES) št 174/1999, so proizvodi, pridobljeni pred datumom pristopa v obratih Češke, Estonije, Cipra, Latvije, Litve, Madžarske, Malte, Poljske, Slovenije in Slovaške, odobreni za izvoz v Skupnost pred datumom pristopa in izvoženi v Skupnost v obdobju od pristopa do 31. marca 2004, upravičeni do izvoznega nadomestila, če izpolnjujejo pogoje člena 3(a) in (b) Odločbe 2004/280/ES.

Dokument iz člena 3(b) navedene odločbe je določen v členu 5(8) Direktive 92/46/EGS.

Člen 2

Ta uredba začne veljati ob upoštevanju in na dan začetka veljavnosti Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške.

Uporablja se za izvozne deklaracije, ki so prejete od datuma začetka veljavnosti te uredbe do 31. avgusta 2004.

Ta uredba je v celoti zavezujoča in se neposredno uporablja v vseh državah članicah.

V Bruslju, 29. aprila 2004

Za Komisijo

Franz Fischler

Član Komisije

[1] UL L 20, 27.1.1999, str. 8. Uredba, kakor je bila nazadnje spremenjena z Uredbo (ES) št. 597/2004 (UL L 94, 31.3.2004, str. 42).

[2] UL L 268, 14.9.1992, str. 1. Direktiva, kakor je bila nazadnje spremenjena z Uredbo (ES) št. (UL L 122, 16.5.2003, str. 1).

[3] UL L 87, 25.3.2004, str. 60.

--------------------------------------------------